FI Euroopan unionin virallinen lehti L 168/115

EUROOPAN KESKUSPANKIN PÄÄTÖS,

annettu 5 päivänä kesäkuuta 2014,

talletuksista, saldoista ja varantovelvoitteen ylittävistä talletuksista maksettavista koroista

(EKP/2014/23)

(2014/337/EU)

EUROOPAN KESKUSPANKIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen ja neljännen luetelmakohdan,

ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 3.1 artiklan ensimmäisen ja neljännen luetelmakohdan sekä 17, 18 ja 22 artiklan,

ottaa huomioon eurojärjestelmän rahapolitiikan välineistä ja menettelyistä 20 päivänä syyskuuta 2011 annetut suuntaviivat EKP/2011/14 (1),

ottaa huomioon Euroopan laajuisesta automatisoidusta reaaliaikaisesta bruttomaksujärjestelmästä (TARGET2) 5 päivänä joulukuuta 2012 annetut suuntaviivat EKP/2012/27 (2)

ottaa huomioon kansallisten keskuspankkien suorittamista varojen ja vastuiden kotimaisista hallintatoimista 20 päivänä helmikuuta 2014 annetut suuntaviivat EKP/2014/9 (3),

sekä katsoo seuraavaa:

(1) EKP:n neuvosto voi ajoittain päättää alentaa talletusmahdollisuuden koron alle nollan prosentin.

(2) Jos talletusmahdollisuuden korkoa alennetaan, on vastaavasti tarkistettava talletuksille, saldoille ja varantovelvoitteen ylittäville talletuksille maksettavaa korkoa koskevia sääntöjä, jotka on vahvistettu suuntaviivoissa EKP/2011/14, EKP/2012/27 ja EKP/2014/9,

ON HYVÄKSYNYT TÄMÄN PÄÄTÖKSEN:

1 artikla

Talletuksista maksettavat korot

Suuntaviivojen EKP/2011/14 liitteessä I olevissa säännöksissä tarkoitettu ’korko’, joka koskee määräaikaistalletusten keräämistä ja talletusmahdollisuutta, voidaan maksaa positiivisena korkona, b) nollakorkona tai c) negatiivisena korkona. Negatiivinen korko merkitsee talletuksen haltijan maksuvelvollisuutta suhteessa eurojärjestelmän keskuspankkiin sekä kyseisen eurojärjestelmän keskuspankin oikeutta veloittaa vastapuolen tiliä vastaavasti.

2 artikla

Varantovelvoitteen ylittävistä talletuksista maksettavat korot

Varantovelvoitteen ylittävien varantotalletusten korko on nolla prosenttia tai talletusmahdollisuuden korko sen mukaan, kumpi on alempi.

3 artikla

TARGET2-järjestelmän saldoille maksettava korko

Maksumoduulitilien ja niiden alatilien korko on nolla prosenttia tai talletusmahdollisuuden korko sen mukaan, kumpi on alempi, ellei niillä pidetä vähimmäisvarantoja.

4 artikla

Valtion talletuksista maksettavat korot

1. Kunakin kalenteripäivänä kansallisessa keskuspankissa olevien valtion kaikkien yön yli -talletusten ja määräaikaistalletusten yhteismäärälle maksetaan nollakorkoa siltä osin kuin se ylittää a) 200 miljoonaa euroa tai b) 0,04 prosenttia sen valtion bruttokansantuotteesta, jossa kansallinen keskuspankki sijaitsee, sen mukaan, kumpi määristä on korkeampi. Jos talletusmahdollisuuden korko on kyseisenä päivänä negatiivinen, sovellettava korko ei saa ylittää talletusmahdollisuuden korkoa. Negatiivinen korko merkitsee talletuksen haltijan maksuvelvollisuutta suhteessa kansalliseen keskuspankkiin sekä kyseisen kansallisen keskuspankin oikeutta veloittaa valtion talletustiliä vastaavasti.

2. Edellä 1 kohdan a alakohtaa a) sovelletaan ainoastaan, kun EKP:n neuvosto päättää alentaa talletusmahdollisuuden koron alle nollan prosentin, ja b) on luettava yhdessä suuntaviivojen EKP/2014/9 5 artiklan 3 kohdan ja 11 artiklan kanssa edellyttäen, että suuntaviivojen EKP/2014/9 11 artiklaa sovelletaan ainoastaan sellaisten määräaikaistalletusten saldoihin ja jäljellä olevaan sovellettavaan maturiteettiin, joita pidettiin kansallisissa keskuspankeissa sitä päivää edeltävänä kalenteripäivänä, jona EKP päättää alentaa talletusmahdollisuuden koron alle nollan prosentin.

3. Euroopan unioniin, Kansainväliseen valuuttarahastoon tai muuhun vastaavaan rahoitustukiohjelmaan liittyviin valtiontalletuksiin, joita pidetään kansallisten keskuspankkien tileillä, sovelletaan suuntaviivojen EKP/2014/9 5 artiklan 1 kohdassa tarkoitettuja korkoja tai nollakorkoa sen mukaan, kumpi on korkeampi, mutta niitä ei lasketa mukaan määritettäessä 1 kohdassa mainittua kynnysarvoa.

5 artikla

EKP:ssä olevista tietyistä talletuksista maksettavat korot

EKP:ssä päätöksen EKP/2003/14 (4), päätöksen EKP/2010/31 (5) ja päätöksen EKP/2010/17 (6) mukaisesti pidetyille tileille maksetaan edelleen talletusmahdollisuuden suuruista korkoa. Jos talletuksia on pidettävä kyseisillä tileillä ennen päivää, jona on suoritettava asianomaiseen talletusmahdollisuuteen sovellettavien oikeudellisten sääntöjen tai sopimussääntöjen mukainen maksu, tällaisille talletuksille maksetaan kyseisenä aikana talletusmahdollisuuden korkoa tai nollakorkoa sen mukaan, kumpi niistä on korkeampi.

6 artikla

Voimaantulo

Tämä päätös tulee voimaan päivänä, jona se julkaistaan Euroopan unionin virallisessa lehdessä.

Tehty Frankfurt am Mainissa 5 päivänä kesäkuuta 2014. EKP:n puheenjohtaja Mario DRAGHI

(1) EUVL L 331, 14.12.2011, s. 1.

(2) EUVL L 30, 30.1.2013, s. 1.

(3) EUVL L 159, 28.5.2014, s. 56.

(4) Päätös EKP/2003/14, tehty 7 päivänä marraskuuta 2003, niiden luotonanto- ja luotonotto-operaatioiden hoitamisesta, joista Euroopan yhteisö on päättänyt osana keskipitkän ajan maksujärjestelmää (EUVL L 297, 15.11.2003, s. 35).

(5) Päätös EKP/2010/31, annettu 20 päivänä joulukuuta 2010, tilien avaamisesta niiden maksujen käsittelyä varten, jotka liittyvät jäsenvaltioille, joiden rahayksikkö on euro, myönnettäviin ERVV-lainoihin (EUVL L 10, 14.1.2011, s. 7).

(6) Päätös EKP/2010/17, annettu 14 päivänä lokakuuta 2010, niiden lainanotto- ja lainanantotoimien hallinnoinnista, joita unioni toteuttaa Euroopan rahoituksenvakautusmekanismin nojalla (EUVL L 275, 20.10.2010, s. 10).